**Dôvodová správa**

**A. Všeobecná časť**

V súčasnosti neexistuje v právnom poriadku Slovenskej republiky zákon, ktorý by upravoval, resp. vytváral rámec na podporu malého a stredného podnikania (ďalej len „MSP”) a záujemcov o podnikanie v Slovenskej republike.

Návrh zákona upravuje pôsobnosť Ministerstva hospodárstva Slovenskej republiky (ďalej len „ministerstvo”) pri poskytovaní podpory v oblasti MSP a pri poskytovaní podpory pre záujemcu o podnikanie, definuje oblasti, formy, spôsob poskytovania podpory a súčasne umožňuje uplatňovanie európskych zásad rozvoja MSP zakotvených v agende Európskej únie orientovanej na podporu a rozvoj MSP – konkrétne v tzv. Small Business Act (Zákon o malých a stredných podnikoch), či dokumente Akčný plán pre podnikanie 2020.

Opodstatnenosť prijatia tohto zákona vychádza z ustanovení aktuálneho Programového vyhlásenia vlády SR. Návrhom zákona sa plní kritérium z pohľadu ex-ante kondicionality, t. j. podmienky čerpania štrukturálnych fondov pre oblasť MSP v rámci programovacieho obdobia rokov 2014 až 2020.

Návrh zákona upravuje v slovenskej legislatíve po prvýkrát pojmy z európskej terminológie viažucej sa na sektor MSP, napríklad test vplyvov právnych predpisov a materiálov nelegislatívnej povahy na MSP (tzv. *SME Test*), rizikové financovanie, koučovanie a mentoring a pod. Návrh zákona upravuje aj ďalšie pojmy používané v rámci podpory startupov ako osobitnej zložky MSP, a to startup.

Návrh zákon predstavuje právny základ pre realizáciu moderných, doposiaľ neuplatňovaných nástrojov podpory MSP, ako napríklad poskytovanie návratnej finančnej pomoci v spojitosti s koučovaním, resp. mentoringom MSP. Ambíciou zákona je taktiež snaha o explicitné presadzovanie princípu „Najskôr myslieť v malom“ (Think small first) v slovenskom právnom prostredí.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Predložený návrh zákona má pozitívny a zároveň negatívny vplyv na rozpočet verejnej správy, pozitívny vplyv na podnikateľské prostredie, informatizáciu spoločnosti a sociálnu oblasť, konkrétne z hľadiska zvýšenia zamestnanosti. Návrh zákona nemá vplyv na životné prostredie.

**Dôvodová správa**

**B. Osobitná časť**

K čl. I

**K § 1**

V  § 1 sa vymedzuje predmet zákona, ktorého obsahom je úprava pôsobnosti ministerstva a ďalších subjektov pri tvorbe a zlepšovaní podnikateľského prostredia a poskytovaní podpory v oblasti MSP ako kľúčovej zložky podnikateľského prostredia z pohľadu národnej ekonomiky a podpory poskytovanej pre záujemcu o podnikanie ako akejkoľvek osoby, ktorá nie je podnikateľom.

**K § 2**

§ 2 ods. 1 definuje základné pojmy na účely výkladu tohto zákona, predovšetkým pojem podpora, ktorú poskytuje ministerstvo hospodárstva podľa tohto zákona z verejných prostriedkov, t. j. z finančných prostriedkov, s ktorými hospodária právnické osoby verejnej správy ako aj z finančných prostriedkov Európskej únie. V rámci navrhovanej úpravy sa ďalej definujú nové pojmy ako sú voucher, grant, koučovanie, mentoring, rizikové financovanie a sociálne rizikové financovanie. Uvedené ustanovenie definuje aj pojem startup. Startupom môže byť iba obchodná spoločnosť, ktorá povinne vytvára základné imanie, pričom spoločnosťou povinne vytvárajúcou základné imanie sa bude na účely tohto zákona rozumieť iba taká spoločnosť, ktorej všetci spoločníci sú zo zákona povinní prispieť do základného imania vkladom. Bude ňou teda akciová spoločnosť, spoločnosť s ručením obmedzeným a od 1. januára 2017 aj nová forma obchodnej spoločnosti jednoduchá spoločnosť na akcie. Nebude ňou verejná obchodná spoločnosť ani komanditná spoločnosť.

Návrh zákona v rámci odseku 2 definuje mikropodnik, malý podnik a stredný podnik a to odkazom na ustanovenie § 2 ods. 2 zákona č 513/1991 Zb. Obchodný zákonník v znení neskorších predpisov (ďalej len “Obchodný zákonník“), ktorý definuje podnikateľov a tiež odkazom na Článok 2 Prílohy I Nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (ďalej len „nariadenie (EÚ) č. 651/2014“), ktorý definuje kritéria mikropodniku, malého podniku a stredného podniku.

Podľa § 2 ods. 2 Obchodného zákonníka je podnikateľom osoba zapísaná v obchodnom registri, osoba, ktorá podniká na základe živnostenského oprávnenia, osoba, ktorá podniká na základe iného než živnostenského oprávnenia podľa osobitných predpisov a fyzická osoba, ktorá vykonáva poľnohospodársku výrobu a je zapísaná do evidencie podľa osobitného predpisu.

Podľa uvedenej definície vyjadrenej v článku 2 Prílohy I  nariadenia (EÚ) č. 651/2014 sa za mikropodnik považuje podnik, ktorý zamestnáva menej ako 10 osôb a ktorého ročný obrat a/alebo celková ročná súvaha nepresahuje 2 milióny eur, malým podnikom sa rozumie podnik, ktorý zamestnáva menej ako 50 osôb a ktorého ročný obrat a/alebo celková ročná súvaha nepresahuje 10 miliónov eur. Stredným podnikom je podnik, ktorý zamestnáva menej ako 250 osôb a ktorého ročný obrat nepresahuje 50 miliónov eur a/alebo celková ročná súvaha nepresahuje 43 miliónov eur. Na otázku, či podnikateľ spĺňa definíciu „mikropodniku, malého podniku a stredného podniku“ sú teda podstatné tri kritériá. Počet zamestnancov, ktorý nemôže prevýšiť počet 250, finančné kritérium, ktoré je upravené alternatívne a to limitom ročného obratu alebo ročnej súvahy. Podľa výkladu finančného kritéria zo strany Európskej komisie podnik nemusí spĺňať oba limity, ale jedno z nich môže prekračovať bez toho, aby stratil svoje postavenie „mikropodniku“, „malého“, resp. „stredného“ podniku. Tretím kritériom je nezávislosť malého a stredného podnikateľa od subjektu, ktorý nespĺňa definíciu „malého a stredného podniku“.

Nariadenie (EÚ) č. 651/2014 upravuje aj prepojenie podnikov (ako napr. samostatný a partnerský podnik), ktoré sa zohľadňujú pri výpočte počtu pracovníkov, finančného kritéria a referenčného obdobia.

Návrh zákona v  odseku 2 definuje aj záujemcu o podnikanie ako akúkoľvek osobu, ktorá nie je podnikateľom podľa § 2 ods. 2 Obchodného zákonníka.

**K § 3**

Uvádzajú sa oblasti,  na ktoré je možné podľa tohto zákona poskytnúť podporu. Jednotlivé oblasti podpory MSP sú upravené čo možno najvšeobecnejšie, a to z dôvodu, že úmyslom zákonodarcu je stanovenie čo najširšieho rámca, v rámci ktorého je možné realizovať formy (nástroje) podpory podľa § 4 zákona.

Aktivity súvisiace so zlepšovaním podnikateľského prostredia dotvárajú rámec komplexnej podpory MSP, ktorého vytvorenie si zákonodarca kladie v súvislosti s týmto zákonom ako primárny cieľ. Aktivity v tejto oblasti, ako vykonávanie činností lepšej regulácie, vykonávanie testu vplyvov právnych predpisov a materiálov nelegislatívnej povahy na malé a stredné podnikanie (§ 9 zákona), vypracovanie ročnej správy o stave malého a stredného podnikania definovaná v § 10 zákona možno považovať za legislatívne nóvum.

**K § 4**

§ 4 ods. 1 definuje dve základné formy podpory MSP, a to priamu a nepriamu formu podpory MSP. § 4 ods. 1 a 2 taxatívne vymenúva priame a nepriame formy pomoci, ktoré ministerstvo plánuje realizovať.

V  odseku 1 ako priamu formu podpory poskytovanú v peňažnej forme zákon upravuje okrem v praxi už zaužívaných foriem podpory ako sú nenávratný finančný príspevok podľa zákona č. 292/2014 o príspevku poskytovanom z európskych štrukturálnych a investičných fondov a o zmene a doplnení niektorých zákonov, dotácia, grant, úver, pôžička aj nové nástroje, ktoré zákon pojmovo definuje v ustanovení § 2. Jedným z nich je kapitálová investícia a kvázi kapitálová investícia, ktorou sa v kontexte tohto zákona rozumie rizikové financovanie a sociálne rizikové financovanie MSP. Ide o návratnú formu podpory, pri ktorej je však návratnosť investície spojená so ziskom alebo stratou podporovaného podniku a pri ktorej nemusí byť plne zabezpečené vrátenie prostriedkov v prípade neúspešného podnikania.

V  odseku 2 sa popri tradičných formách nepriamej podpory poskytovanej v nepeňažnej forme akou je poskytovanie informácií a poradenstva v oblasti podnikania, vzdelávanie v oblasti podnikania, organizovanie a podpora účasti na stážach, súťažiach, výstavách alebo iných podujatiach zameraných na podporu podnikania, zavádzajú aj nové, inovatívne formy nepriamej podpory MSP, a to najmä mentoring a koučovanie. Ide o legislatívne zakotvenie medzinárodne osvedčených postupov tzv. best practices v oblasti podpory MSP. Na dosiahnutie synergického efektu podpory MSP bude možné v praxi použiť obe formy podpory súčasne, tzn. priamu, poskytnutím napr. mikroúveru a nepriamu, poskytnutím mentoringu či koučovania MSP, a to najmä v počiatočných etapách jeho podnikania. Práve takáto hybridná forma podpory MSP, tzn. financovanie a poskytnutie podnikateľského know-how, je aj z pohľadu predstaviteľov inštitúcií Európskej únie (ako napr. Iniciatíva vyslancov pre MSP) označovaná ako jedna z najefektívnejších foriem podpory MSP a propagácie myšlienky podnikania.

Zaradenie voucheru medzi nepriame formy podpory a jeho zákonné zadefinovanie je len legislatívnym potvrdením záujmu o realizovanie podpory MSP prostredníctvom tohto nástroja.

**K § 5**

Ustanovenia odsekov 1 až 5 upravujú podrobnosti o podmienkach a spôsobe poskytovania podpory podľa tohto zákona, a to na základe schémy pomoci a programu.

Ustanovenie upravuje, že podmienky pre poskytovanie podpory v rámci schém pomoci a konkrétny postup pri jej poskytovaní budú vždy obsahom konkrétnej schémy a programu, ktoré bude vypracúvať ministerstvo. Takýto spôsob úpravy podmienok poskytovania podpory je najefektívnejší vzhľadom na rôznorodosť podmienok a postupov pri poskytovaní rôznych foriem podpory. Zároveň takýto spôsob úpravy umožní pružne reagovať na potreby zmien v nastavení podmienok a spôsobe poskytovania podpory vo vzťahu na poznatky získané pri poskytovaní podpory, čím sa dosiahne vyššia efektívnosť poskytovania podpory.

Ustanovenia odsekov 6 a 7 upravujú postup uverejnenia a nadobudnutia platnosti a účinnosti programu schváleného ministerstvom.

V odseku 8 sa uvádza, že akákoľvek podpora poskytovaná podľa tohto zákona musí byť v súlade s podmienkami platnej legislatívy v oblasti poskytovania štátnej pomoci a minimálnej pomoci. V prípade schém pomoci sa vyžaduje podľa § 7 zákona č. 358/2015   
Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) stanovisko koordinátora pomoci (Protimonopolný úrad SR), ktoré je pre ministerstvo, ako vyhlasovateľa schémy záväzné. Dodržiavanie pravidiel poskytovania štátnej pomoci a minimálnej pomoci zahŕňa zároveň postup schvaľovania a uverejňovania schém pomoci v súlade s účinnými právnymi predpismi a aplikovateľnými pravidlami.

V odsekoch 9 a 10 sa konštatuje, že podpora poskytovaná podľa toho zákona môže byť poskytnutá len na účely tohto zákona a na účel uvedený v konkrétnej schéme pomoci alebo programe, pričom prostriedky štátneho rozpočtu na podporu MSP budú rozpočtované v rozpočtovej kapitole ministerstva hospodárstva SR.

Ustanovenie odseku 11 upravuje, že na poskytnutie podpory nie je právny nárok, vzhľadom na to, že na podporu podnikania je obvykle alokovaná nižšia suma finančných prostriedkov, než o ktoré je záujem. Z uvedeného dôvodu nie je objektívne možné poskytnúť finančné prostriedky všetkým subjektom, ktoré o podporu prejavia záujem. Na poskytnutie podpory nie je právny nárok, ktorý by bolo možné uplatňovať voči subjektom zabezpečujúcim poskytovanie podpory.

**K § 6**

Odsek 1 upravuje poskytovanie podpory podľa tohto zákona. Podporu môže realizovať ministerstvo priamo alebo prostredníctvom vykonávateľa na základe osobitnej zmluvy, pričom povereným vykonávateľom môže byť iba subjekt, ktorý je definovaný v  odseku 2 tohto ustanovenia.

V odseku 3 sa z dôvodu realizácie vybraných návratných foriem priamej podpory upravuje postavenie vykonávateľa podľa odseku 2 písm. b) ako subjektu, ktorý sa považuje za finančnú inštitúciu a súčasne za orgán vykonávajúci finančné nástroje a nástroje finančného inžinierstva v zmysle príslušných legislatívnych pravidiel Európskej únie a právnych predpisov Slovenskej republiky, a to najmä v súlade s príslušnými ustanoveniami Nariadenia Európskeho parlamentu a Rady (EÚ) č. 1303/2013 a zákona č. 323/2015 Z. z. o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov. Zadefinovanie postavenia vykonávateľa podľa odseku 2 písm. b) ako finančnej inštitúcie a súčasne za orgán vykonávajúci finančné nástroje a nástroje finančného inžinierstva, predstavuje možnosť realizovať podporu MSP návratnou formou v rámci programového obdobia 2014 – 2020. Zapojenie a konkrétna pozícia vykonávateľa podľa odseku 2 písm. b) v rámci štruktúry subjektov implementujúcich finančné nástroje bude určená v súlade s vyššie uvedenými právnymi predpismi a ďalšími právnymi predpismi a pravidlami upravujúcimi postup implementácie finančných nástrojov.

Podľa odseku 4 ministerstvo prevedie prostriedky na podporu MSP vykonávateľovi podľa odseku 2, na základe podmienok dohodnutých v osobitnej zmluve uzatvorenej medzi ministerstvom a vykonávateľom, ktorej minimálne obsahové náležitosti sú definované v odseku 5.

Ustanovenie odseku 6 upravuje, že priamu podporu, poskytuje ministerstvo alebo vykonávateľ na základe osobitnej písomnej zmluvy uzatvorenej s prijímateľom podpory, ktorá obsahuje minimálne obsahové náležitosti definované v ustanovení odseku 7.

**K § 7**

Ustanovenie § 7 vymedzuje pôsobnosť a kompetencie ministerstva ako ústredného orgánu štátnej správy pre zabezpečovanie poskytovania komplexnej podpory MSP. Ministerstvo najmä v legislatívnej oblasti zabezpečuje zmenu právnych predpisov v nadväznosti na výstupy lepšej regulácie v spolupráci s ústrednými orgánmi štátnej správy, a to predkladaním návrhov nových právnych predpisov, návrhov na zmenu existujúcich právnych predpisov a  opatrení, ktoré majú priamy a nepriamy vplyv na oblasť podnikateľského prostredia. Ministerstvo ďalej rozhoduje o potrebe vykonania a súčasne zabezpečuje vykonanie testu vplyvov právnych predpisov a materiálov nelegislatívnej povahy na malé a stredné podnikanie, vypracúva a predkladá vláde SR ročnú správu o stave podnikateľského prostredia a poskytuje podporu podľa tohto zákona.

**K § 8**

Ustanovenie zákona vymedzuje pojem lepšia regulácia ako súhrn činností zameraných na znižovanie neprimeranej záťaže podnikov a zlepšenie podnikateľského prostredia.

Zároveň definuje hlavné úlohy v rámci realizácie činností lepšej regulácie, a to najmä hodnotenie a kvantifikáciu vplyvov navrhovaných a existujúcich právnych predpisov a iných materiálov nelegislatívnej povahy prostredníctvom analýzy nákladov a prínosov jednotlivých možností a spôsobov regulácie na podnikateľské prostredie. V rámci činností lepšej regulácie sa ďalej vypracúvajú návrhy stanovísk k materiálom legislatívnej a nelegislatívnej povahy viažucich sa na podnikateľské prostredia na základe prieskumu a analýzy podnikateľského prostredia a taktiež na základe podnetov z praxe. Súčasťou predmetných činností je aj výkon agendy lepšej regulácie v oblasti malého a stredného podnikania. V rámci činnosti lepšej regulácie sa zároveň zavádza mechanizmus na predchádzanie tzv. goldplatingu, ktorým sa rozumie proces transpozície európskych noriem do slovenského právneho poriadku nad mieru požadovanú právom EÚ. Činnosti lepšej regulácie zabezpečuje ministerstvo alebo vykonávateľ podľa § 6 ods. 2.

Predmetné ustanovenie je v plnom súlade s požiadavkou, ktorá pre SR vyplýva z ex-ante kondicionality pre čerpanie zdrojov zo štrukturálnych fondov prostredníctvom Operačného programu efektívna verejná správa.

**K § 9**

Ustanovenie zákona vymedzuje realizáciutestu vplyvov právnych predpisov a materiálov nelegislatívnej povahy na malé podniky a stredné podniky, ktorého cieľom je vo všeobecnosti analyzovať špecifické aspekty vplyvov navrhovaných a existujúcich právnych predpisov ako aj iných materiálov nelegislatívnej povahy na MSP. Súčasne sú definované aj základné činnosti pri výkone testu vplyvov na MSP napr. konzultácie, identifikácia a kvantifikácia vplyvov a pod.). Test vplyvov na MSP sa vykonáva v súlade s pravidlami a procesmi určenými Jednotnou metodikou na posudzovanie vybraných vplyvov, schválenou uznesením vlády SR č. 24/2015 v znení neskorších uznesení.

Predmetné ustanovenie je v plnom súlade s požiadavkou, ktorá pre SR vyplýva z ex-ante kondicionality pre čerpanie zdrojov zo štrukturálnych fondov prostredníctvom Operačného programu výskum a inovácie. Rovnako tak predstavuje systematické opatrenie pre tvorbu podnikateľského prostredia.

**K § 10**

Prostredníctvom Správy o stave malého a stredného podnikania sa systematicky monitoruje a skúma stav MSP. Výstupy z tohto procesu sú premietané do konkrétnych opatrení  predkladaných vláde SR na zlepšenie regulačného prostredia pre MSP. Vypracovanie Správy o stave malého a stredného podnikania nadväzuje na uznesenie vlády SR č. 792 zo 17. júla 2002, v zmysle ktorého vláda uložila ministrovi hospodárstva SR pravidelne predkladať na rokovanie vlády Správu o stave podnikateľského prostredia v SR s návrhmi na jeho zlepšovanie.

Podľa odseku 2 je správa o stave malého a stredného podnikania vypracovaná vo forme ročnej správy a prestavuje súčasť Správy o stave podnikateľského prostredia.

Podľa odseku 3 vypracovanie komplexnej správy o stave malého a stredného podnikania v Slovenskej republike alebo jej častí zabezpečuje ministerstvo alebo vykonávateľ podľa § 6 ods. 2.

**K  § 11**

Ustanovenie § 11 upravuje spôsob výkonu kontroly dodržiavania podmienok podľa tohto zákona a podmienok dohodnutých v zmluve o poskytnutí podpory zo strany ministerstva hospodárstva SR v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Zároveň ukladá povinnosť prijímateľovi umožniť ministerstvu, ako poskytovateľovi podpory podľa tohto zákona vykonať kontrolu u subjektu, ktorému bola poskytnutá podpora podľa tohto zákona. Prijímateľ je taktiež povinný poskytnúť potrebnú súčinnosť pri výkone kontroly.

Ustanovenie odseku 3 určuje, že týmto zákonom nie je dotknutá pôsobnosť kontrolných orgánov podľa osobitných predpisov, a to najmä zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, Nariadenia Európskeho parlamentu a Rady (EÚ) č. 1303/2013, zákona č. 292/2014 o príspevku poskytovanom z európskych štrukturálnych a investičných fondov a o zmene a doplnení niektorých zákonov, zákona č. 357/2015 Z. z. o finančnej kontrole a audite a o zmene doplnení niektorých zákonov.

**K  § 12**

Prechodné ustanovenie, ktoré určuje, že schémy a programy, ktoré nadobudli platnosť a účinnosť pred nadobudnutím účinnosti tohto zákona nie je potrebné nanovo schváliť.

**K Čl. II**

Rozširuje sa okruh subjektov (rozpočtových organizácií), ktoré sú oprávnené poskytovať úvery a pôžičky o ministerstvo hospodárstva SR, a to vzhľadom na to, že pôžičky a úvery predstavujú štandardné nástroje návratnej formy podpory podnikania.

**K Čl. III**

**K bodu 1**

V súlade s návrhom zákona sa navrhuje úprava zákona č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov.

Navrhuje sa upraviť § 4 ods. 1, ktorý sa obmedzuje len na poskytovanie dotácie na úhradu prevádzkových nákladov združenia právnických s účasťou ministerstva (ďalej len „združenie“), ktoré vykonáva realizáciu podpory malého a stredného podnikania podľa osobitného predpisu. Na základe predmetného ustanovenia dochádza k prepojeniu dvoch právnych predpisov v oblasti podpory MSP, pričom zákon o poskytovaní dotácií v pôsobnosti ministerstva hospodárstva SR bude poskytovať dotáciu výlučne na úhradu prevádzkových nákladov toho združenia, ktoré je súčasne vykonávateľom podpory MSP podľa osobitného zákona o podpore malého a stredného podnikania. Podpora pre MSP sa bude poskytovať výlučne na základe zákona o podpore malého a stredného podnikania, a z dôvodu vylúčenia duplicity poskytovania podpory pre MSP na základe dvoch osobitných predpisov, bolo ustanovenie § 4 upravené vypustením textu v písmene a).

**K bodom 2 až 5**

Legislatívno-technická úprava v nadväznosti na bod 1.

**K bodu 6**

Cieľom dotácií na výskum, vývoj a inovácie je podporiť fyzické osoby a právnické osoby oprávnené na podnikanie na území Slovenskej republiky, ktoré majú potenciál zvyšovať svoju konkurencieschopnosť prostredníctvom riešenia projektov priemyselného výskumu, experimentálneho vývoja a inovácií vlastných produktov, služieb alebo technológií. Dotácie na podporu priemyselného výskumu, experimentálneho vývoja a inovácií sú vysoko motivujúcim nástrojom pre podnikateľský sektor na investovanie prostriedkov do rozširovania ľudského potenciálu zameraného na oblasti výskumu a vývoja a do podpory inovačného rozvoja cez financovanie výskumných, vývojových a inovačných činností. Je preto potrebné komplementárne uplatňovať dotácie pre podporu rozvoja činností s vysokou pridanou hodnotou na Slovensku. § 8 v ods. 1 definuje projekty, ktoré môžu byť v oblasti výskumu, vývoja a inovácií podporené vo forme dotácií. Oproti pôvodnému zneniu zákona je podpora zameraná aj na projekty podporujúce rozvoj priemyselných klastrových organizácií. Týmto krokom ministerstvo sleduje najmä zintenzívnenie vzájomných väzieb na regionálnej aj medzinárodnej úrovni, čo by malo viesť k rozvoju ekonomiky založenej na znalostiach a inováciách a naplňovaniu konceptu inteligentnej špecializácie.

Ustanovenie § 8 ods. 2 definuje pojem priemyselná klastrová organizácia, pod ktorou sa rozumie organizované zoskupenie odvetvovo alebo prierezovo zameraných nezávislých podnikateľských subjektov, najmä malých a stredných podnikov, organizácií pôsobiacich v oblasti výskumu a vývoja a ďalších podporných inštitúcií, ktorých účelom je podporovať inovácie prostredníctvom zdieľania infraštruktúrnych kapacít a výmeny poznatkov a odborných znalostí medzi podnikmi a ostatnými organizáciami v zoskupení.

Zákon v § 8 ods. 3 upravuje procesy poskytovania dotácie, a to na základe schválenej schémy pomoci a následne na základe vyhlásenej výzvy na predkladanie projektov. V odseku 4 sú definovaní možní príjemcovia dotácie podľa jednotlivých špecifikácií uvedených v § 8 ods. 1.

§ 8 ods. 6 umožňuje ministerstvu poveriť administratívnymi činnosťami súvisiacimi   
so zabezpečením realizácie poskytovania dotácií aj niektorú so svojich príspevkových organizácií.

**K bodu 7**

Legislatívno-technická úprava v nadväznosti na bod 1.

**K bodu 8**

Navrhovaná úprava § 10 ods. 7 písm. b) umožňuje oproti pôvodnej verzii zákona variabilitu pri zadefinovaní požiadaviek kladených na žiadateľa. Tento návrh súvisí najmä s presnejším zadefinovaním a rozšírením podporovaných oblastí uvedených v § 8 ods. 1. Aplikačná prax preukázala, že jeden univerzálny formulár žiadosti neumožňuje flexibilitu pri tvorbe nových schém pomoci. Z toho dôvodu sa navrhuje vytvárať žiadosť a zadefinovať štruktúru projektového zámeru v každej schéme pomoci individuálne. Tieto formuláre bude vytvárať ministerstvo a stanú sa neoddeliteľnou súčasťou každej schémy pomoci.

V § 10 ods. 7 sa upravuje písmeno d) len pre subjekty, ktoré sa uchádzajú o podporu podľa § 8 ods. 1 písm. c)

**K bodom 9 a 10**

Vypúšťa sa písmeno f) z toho dôvodu, že nejde o informáciu, ktorá by mala priamy vplyv na posúdenie kvality projektového zámeru a následné poskytnutie dotácie.

Rozširuje sa oblasť dotácií poskytovaných na výskum, vývoj a inovácie, v rámci ktorých môže byť poskytnutá dotácia použitá aj na úhradu miezd, platov, odvodov, služobných príjmov a iných náhrad a osobných vyrovnaní. Aplikačná prax preukázala, že väčšina nákladov, ktoré vzniknú riešiteľovi výskumno–vývojového projektu sú predovšetkým náklady súvisiace s ľudskými zdrojmi. Z dôvodu intenzívnejšej podpory výskumu, vývoja a inovácií, čím sa sleduje predovšetkým motivovanie subjektov investovať vlastné zdroje do rozvoja podnikov a zvyšovania ich konkurencieschopnosti sa navrhuje časť dotácie použiť aj na vykrytie najvýznamnejšej zložky reálnych nákladov žiadateľa, a to nákladov na mzdy, odvody a pod. Oprávnené osoby, ktorých náklady bude možné uhradiť budú špecifikované v konkrétnej schéme pomoci.

**K bodu 11**

Vzhľadom na úpravu v novelizačnom bode 8 sa navrhuje vypustiť prílohu č. 3.

**K Čl. IV**

Navrhuje sa účinnosť zákona od 1. januára 2017.